Sabzi με κολοκύθα και λάχανο
Πικάντικο και αρωματικό, το sabzi με κολοκύθα και λάχανο συνηθίζεται στην Ινδία ως συνοδευτικό για όσπρια ή κρεατικά. Μπορεί ωστόσο να σταθεί μια χαρά και ως κυρίως πιάτο.
300 γρ. ψίχα κολοκύθας, σε κυβάκια 2 εκ., 300 γρ. λάχανο, μέτρια κομμένο , 1 κουτ. σούπας μαυροκούκι , 4 εκ. φρέσκο τζίντζερ, τριμμένο , 2 σκελίδες σκόρδο, λιωμένες , 1 κουτ. γλυκού κουρκουμάς , 1 κουτ. γλυκού ξερός κόλιανδρος σε σκόνη , 1 κουτ. γλυκού κύμινο σε σκόνη , 1 κουτ. γλυκού νιφάδες τσίλι (ή όσο θέλουμε) , 40 ml χυμός λάιμ , αλάτι , 50 ml ελαιόλαδο
Για να φτιάξουμε sabzi με κολοκύθα και λάχανο, ξεκινάμε ζεσταίνοντας σε ένα φαρδύ σκεύος με καπάκι το λάδι σε δυνατή φωτιά και σοτάρουμε το μαυροκούκι για 1-2 λεπτά, μέχρι να αρχίσει να «χοροπηδάει» στο τηγάνι. Ρίχνουμε το τζίντζερ και το σκόρδο και σοτάρουμε για άλλο 1 λεπτό.Προσθέτουμε την κολοκύθα και το λάχανο, πασπαλίζουμε με λίγο αλάτι, τον κουρκουμά, τον κόλιανδρο, το κύμινο και τις νιφάδες τσίλι και ανακατεύουμε συνεχώς μέχρι να αναμειχθούν τα υλικά και να μαλακώσουν. Ρίχνουμε 50 ml νερό και το αφήνουμε να πάρει μία βράση. Χαμηλώνουμε τη φωτιά, σκεπάζουμε με το καπάκι και σιγομαγειρεύουμε για 8-10 λεπτά, μέχρι να γίνουν η κολοκύθα και το λάχανο. Αποσύρουμε από τη φωτιά, περιχύνουμε με τον χυμό λάιμ και σερβίρουμε. Ταιριάζει πολύ μαζί με νταλ και ψωμάκια ρότι.
Κολοκύθα,Λάχανο,Vegan,Χορτοφαγικά